Il-lok eżatt fejn se jsiru l-proġetti ta' Hadid huma dawk ta' Villa Rosa u Pender Place, li ma' proġetti oħra maħsuba għaż-żona mistennija jibdlu għalkollox l-akkwata. Dan għax iż-żona qed tattira iktar investimenti kbar. Madwar id-dinja hemm diversi binjiet ta' Hadid li għadu qed isir xogħol fuqhom, fosthom grawnd tal-futbol li se jinbena għat-Tazza tad-Dinja fil-Qatar. Fost binjiet magħrufa oħra, li jlaħħqu l-mijiet, hemm ukoll il-kumpless akkwatiku li ntuża fl-Olimpjadi ta' Londra fl-2012, kif ukoll iċ-ċentru ta' xjenza Phaeno f'Wolfsburg u d-Dongdaemum Design Plaza, ta' Seoul. Tirrifletti pajjiż li qed jinbidel Dwar ir-relevanza ta' Hadid tkellimna wkoll mal-Perit Janice Fiorentino, li laqgħet b'sodisfazzjoni li kien hawn minn lest imur għal waħda mill-aqwa arkitetti fi proġett privat. "Zaha Hadid hija waħda mill-arkitetti l-iktar kontroversjali ta' dawn l-aħħar deċenji. L-istrutturi ddisinjati minnha huma ikoni f'postijiet differenti tad-dinja, mhux biss minħabba l-forom tagħhom, iżda wkoll minħabba l-użu tat-teknoloġija. Se tibqa' mfakkra bħala waħda mill-iktar arkitetti nisa importanti, u l-ewwel mara li rebħet il-premju Pritzker għall-arkitettura – l-ikbar premju fl-arkitettura," qalet Fiorentino. Il-Perit Fiorentino żiedet li temmen li lokalment ħafna ma japprezzawx biżżejjed l-arkitettura kontemporanja. "Għalkemm rajna titjib fin-naħa tad-disinn intern fl-aħħar għaxar snin, ma nistgħux ngħidu l-istess għal binjiet ġodda," żiedet il-Perit li fissret kif il-ħajja tagħna ta' kuljum hija milquta direttament mill-ispazji li ngħixu fihom, il-binjiet li nimxu jew insuqu minn ħdejhom u fejn naħdmu u ngħixu. "Għalhekk, binja ikonika ta' arkitett bħal Zaha Hadid żgur li żżid l-istatura ta' pajjiż mil-lat kulturali. Għalkemm għandna binjiet mill-isbaħ u ta' min jinnutahom, binjiet minn eri differenti, qtajna xi ftit lura ma' bliet Ewropej meta niġu għall-kontemporanju," qalet Fiorentino. Tenniet li wara li ddisinjat uħud mill-iktar binjiet drammatiċi u famużi madwar id-dinja, għandna nkunu kburin li arkitett daqstant prominenti ddedikat minn ħinha u l-enerġija tagħha biex tiddissinja għal pajjiżna. "Arkitettura ikonika, tipika ta' Hadid, bid-disinn uniku tagħha, tindika wkoll l-ambizzjoni li jkollu l-pajjiż u kif irid jidher. Biċċa xogħol artistika oħra, flimkien mal-Parlament ta' Renzo Piano, se tikkontribwixxi biex tagħmel reklam lil pajjiżna b'mod pożittiv u b'mod li juri li għandna l-ambizzjoni li nlaħħqu ma' pajjiżi ferm ikbar minna," kompliet tgħid il-Perti, li tħares lejn Hadid bħala waħda mill-iktar artisti li jispiraw. "Għalkemm bil-mod, tkun qed tindika t-tranżizzjoni f'pajjiż li ma jibqax magħruf biss għall-istorja iżda li jilqa' fi ħdanu binjiet kontemporanji li jiżdiedu mal-kultura sinjura li diġà għandna," temmet tgħid f'dikjarazzjoni li hija xhieda ta' kif Malta huwa pajjiż li qed jinbidel.